b'\n_START_ARTICLE_\nLurm\xc3\xa6rke\n_START_PARAGRAPH_\nLurm\xc3\xa6rket er et varem\xc3\xa6rke for dansk producerede landbrugsvarer. Den 23. oktober 1901 blev lurm\xc3\xa6rket registreret som varem\xc3\xa6rke med de fire sammenslyngede lurer og den p\xc3\xa5trykte tekst, "Danish Butter". M\xc3\xa6rkningen blev indf\xc3\xb8rt p\xc3\xa5 privat initiativ, da Danske Mejeriers Sm\xc3\xb8rm\xc3\xa6rkeforening besluttede, at eksport af sm\xc3\xb8r skulle ske under et f\xc3\xa6lles m\xc3\xa6rke og med en f\xc3\xa6lles kvalitet. Siden 1901 var dansk sm\xc3\xb8r derfor underlagt kontrol, og hvis et mejeri ikke levede op til kvalitetskravene, kunne sm\xc3\xb8rret ikke s\xc3\xa6lges under lurpaknavnet._NEWLINE_Ordningen havde s\xc3\xa5 megen succes, at der blev vedtaget en lov, som tr\xc3\xa5dte i kraft den 30. marts 1906, og som p\xc3\xa5lagde danske mejerier at lurm\xc3\xa6rke alt sm\xc3\xb8r til eksport. Dermed blev det lurm\xc3\xa6rket indbegrebet af statskontrolleret kvalitet. I de f\xc3\xb8lgende \xc3\xa5rtier spillede m\xc3\xa6rket, der ogs\xc3\xa5 blev brugt p\xc3\xa5 dansk bacon til eksport, en betydelig rolle for den danske f\xc3\xb8devareeksport til is\xc3\xa6r Storbritannien._NEWLINE_Efter at lurm\xc3\xa6rket var blevet lovreguleret i 1906, blev bestemmelserne fem \xc3\xa5r senere fulgt op med mere pr\xc3\xa6cise krav til producenterne. Nu kunne m\xc3\xa6lk, fl\xc3\xb8de og sm\xc3\xb8r eksporteres under lurm\xc3\xa6rket, men kun hvis det havde v\xc3\xa6ret pasteuriseret og dermed var renset for bakterier. Denne bestemmelse bevirkede, at lurm\xc3\xa6rket blev opfattet b\xc3\xa5de som et l\xc3\xb8fte om ensartet, h\xc3\xb8j kvalitet og som en garanti for sygdomsfri f\xc3\xb8devarer. Hermed havde mejerierne og staten skabt det, man i dag ville kalde et succesrigt \xe2\x80\x9dbrand\xe2\x80\x9d._NEWLINE_I 1988 kritiserede EF-Kommissionen ordningen for at v\xc3\xa6re en handelshindring i strid med Rom-traktaten, idet der var tale om et statsligt kvalitetsm\xc3\xa6rke forbeholdt produkter lavet af danske r\xc3\xa5varer. P\xc3\xa5 den baggrund blev administrationen af lurm\xc3\xa6rket i 1991 overdraget fra Landbrugsministeriet til de Danske Mejeriers F\xc3\xa6llesorganisation, det nuv\xc3\xa6rende Mejeriforeningen. Kommissionen vurdede dog, at dette tiltag var tilstr\xc3\xa6kkeligt, s\xc3\xa5 i 1997 blev alle rettigheder til lurm\xc3\xa6rket overdraget til Mejeriforeningen. I 2012 blev rettighederne solgt videre til Arla Foods for 150 mio. kr., hvilket pt. afventer f\xc3\xb8devareministerens godkendelse._NEWLINE_En moderniseret version af lurm\xc3\xa6rket kan fortsat set p\xc3\xa5 dansk lurpak-sm\xc3\xb8r.'